Vážený pán primátor, mestské zastupiteľstvo, pedagógovia, rodičia, milí žiaci!

Pred nedávnom sme sa rozchádzali na letné prázdniny. Dva mesiace prázdnin však uplynuli ako voda a ja dúfam, že ste si oddýchli, užili si leto do sýtosti a načerpali veľa síl a elánu do nového školského roka.

Najprv by som sa chcel prihovoriť k novým študentom našej školy- prvákom. Tento deň je pre Vás bodkou za vzdelávaním na základnej škole a začiatkom jedného z najkrajších období života – života na strednej škole.

Začiatok štúdia na strednej škole je vždy plný očakávaní, nezodpovedaných otázok a predstavou splnených snov. Čakajú Vás štyri roky štúdia v dvoch študijných odboroch: Ekonomika a Učiteľstvo pre materské školy a vychovávateľstvo. Počas týchto štyroch rokov sa stane každý z Vás súčasťou študentského kolektívu našej školy. Labyrint chodieb a učební sa stane Vašim druhým domovom. Domov by mal byť miestom, kde sa dobre cítime a kam sa s radosťou vraciame. Nezabudnite však, že atmosféru domova si vytvárame sami- Vy, ako naši študenti, ale aj my, ako Vaši profesori na pôde našej školy.

Milí učitelia, kolegovia, želám aj Vám do nového školského roka 2013/2014 veľa tvorivých síl, pracovného elánu, aby ste sa spolu so svojimi žiakmi po celý školský rok tešili z úspechov a pokrokov.

Škola a jej areál aj počas celú dobu prázdnin, žil. Náš študent Jakub Vodička sa zúčastnil na majstrovstvách sveta v strojopise v Belgicku, kde obsadil krásne 26.miesto. Nová posilňovňa taktiež nezapadla prachom a aj počas prázdnin si našla svojich návštevníkov. Škola žila aj prácou, drobnými opravami a snahou o zveľadenie jej okolia. Bol upravený nielen vstup – recepcia, ale pripravovali sme aj náročnejšiu rekonštrukciu fasády školy a 82 metrov dlhého oplotenia pred školou , ktorá sa začala minulý týždeň. Som taktiež rád, že sa nám podarila podpísať nová, pre študentov určite zaujímavá, zmluva o výkone praxe pre študentov polygrafie .

Škola, žiaci a učitelia svojimi výsledkami reprezentujú nielen seba, ale aj mesto Holíč. Pri tejto príležitosti sa chcem poďakovať vedúcim predstaviteľom mesta – primátorovi, mestskému zastupiteľstvu, za to, že školu vždy podporovali.

Zaželajme si teda spoločne, aby bol školský rok 2013/2014 plný splnených očakávaní!

Ďakujem Vám za pozornosť!